Il-Prim Ministru Joseph Muscat dalgħodu ħabbar li l-Gvern se jippubblika l-kuntratt għall-bini ta’ power station ġdida tal-gass f’Delimara għall-iskrutinju tal-pubbliku.  Il-kuntratt kien iffirmat nhar il-Ġimgħa bejn il-Gvern u l-Electrogas. F’kummenti lill-ġurnalisti fi tmiem żjara lill-kumpanija Applecore Foods fin-Naxxar, Dr Muscat qal li bħalissa l-Gvern qed jara x’informazzjoni kummerċjalment sensittiva hemm f’dan il-kuntratt.  Il-ftehim ġie ffirmat bejn iż-żewġ naħat biex il-konsorzju Electrogas jakkwista 30% tal-ishma tal-Malta Power & Gas Ltd u jkun jista’ jopera l-impjant il-ġdid tal-LNG tal-Enemalta. Intant, Applecore Foods hi waħda mill-kumpaniji li gawdew mill-programm Jeremie, li jgħin kumpaniji jiksbu finanzjament. Is-Segretarju Parlamentari, Ian Borg qal li malli jintemmu t-taħditiet bejn il-Kummissjoni Ewropea u l-bank Ewropew ta’ Investiment, Malta tkun tista’ tgawdi minn ħmistax-il miljun ewro f’għajnuna mill-Fondi għall-Iżvilupp Reġjonali.